Luka Bojović
Luka Bojović (nadimak: Pekar) je bivši pripadnik Srpske dobrovoljačke garde i saradnik Željka Ražnatovića Arkana. Sin je Anđelke (rektora Univerziteta Umetnosti i profesora na Fakultetu Likovnih Umetnosti) i pokojnog Vuka Bojovića, direktora Beogradskog zoološkog vrta. Od septembra 2010. godine se nalazi na poternici srpske policije koja ga tereti za organizovanje nekoliko ubistava. Nakon poternice srpske policije, našao se i na poternici Interpola. Uhapšen je u Španiji 9. februara 2012. godine.

Prva pucnjava za koju se vezuje bila je tokom devedesetih godina u diskoteci „Trezor“. Godine 1998. je pravosnažno osuđen na 3 meseca zatvora zbog napada na policajca. Međutim kaznu nije služio pošto je tadašnji predsednik Milan Milutinović doneo odluku o njegovom pomilovanju. Policija Srbije ga je uhapsila 22. septembra 2007. godine pod sumnjom da je skrivao pripadnike „Zemunskog klana“. Međutim optužen je samo zbog nezakonitog posedovanja oružja i falsifikovanja dokumenata. Za ovo delo osuđen je 2009. godine na 15 meseci zatvora, ali je pušten da se brani sa slobode.

Tužilaštvo za organizovani kriminal koje je podiglo optužnicu protiv Bojovića 2010. godine navodi da je on stao na čelo „Zemunskog klana“ nakon ubistva Dušana Spasojevića i Mileta Lukovića koji su do tada bili vođe ovoga klana. Prema navodima tužilaštva svoju moć je učvrstio nakon hapšenja Milorada Ulemeka Legije. Tužilaštvo je optužilo Bojovića za ubistvo Branka Jeftovića Jorge 2004. godine, kao i za pokušaj ubistva Andrije Draškovića i Zorana Nedovića Šoka, pri čemu su poginuli njihovi telohranitelji Dejan Živančević i Milutin Jovičić. Tužilaštvo navodi da je Bojović pomenute krivio za ubistvo svog prijatelja Željka Ražnatovića Arkana. Sa ovim zločinima Luku Bojevića je povezao Sretko Kalinić

Reference 

Zemunski klan
Biografije, Beograd